khistorydata/jeongjo-sjw-relations huggingface dataset:
정조 3년
吏曹參判宋德相疏曰。臣於日昨。恭承聖批。不惟不準所辭。一幅綸綍。委曲隆摰。迥出常例。乃若世道之諭。尤非賤微。所當得者。惶感之極。殆莫省措躬何所也。噫。不世之眷遇雖至。匪據之職名難冒。一日之內。四逋召命。分義虧缺。譴何是宜。顒俟有日。威罰不降。臣尤憫蹙。如不自容。仍竊念銓衡之官。有國所重。佐貳之職。秩雖差下。若其責任之大。視長僚無甚間焉。雖登名甲乙。循序踐進者。尙且逡巡辭遜。不敢遽受。如臣愚賤。本不合於百執事之末。而今乃不費詢諮。不待注擬。一朝擧以畀之。不少疑難。是以除目一下。夫人皆驚。公議所在。於玆可見。而聖上猶意其或可堪承。瀝血之籲。乃反視以例讓。臣心抑塞。尙有何言。目今時象紛軋。黑白交互。秉公祛私。激濁揚淸之責。專在銓地此時此任。豈是臣所可冒當者哉。至於籌司之銜。半歲虛帶。一未赴坐。事之有名無實。莫此爲甚。伏乞聖慈。曲察臣種種情勢。亟命鐫改本職兼任。以幸公私。不勝大願。答曰。省疏具悉卿懇。初批申諭。予何多誥。卿之所辭。若是齗齗者。皆予誠淺之致。良庸自忸。卿旣在朝訏謨之地。激揚之責。卿不自任。而更於誰乎。卿須安心勿辭。從速察職事。遣史官傳諭于吏曹參判宋德相處。
정조 3년
校理韓晩裕疏曰。伏以臣所帶春秋兼銜。與臣父知春秋之任。有應避之嫌。揆以公格。自在當遞。玆敢露章自列。伏乞聖明。亟令該曹照例遞改。不勝幸甚。答曰。省疏具悉。疏辭。下該曹稟處。
정조 3년
注書李兢淵疏曰。伏以臣所帶之職。與臣伯父右承旨臣鎭恒。有應避之嫌。揆以法例。在下當遞。伏乞聖明。亟命該曹。照例遞改。以存公格。不勝幸甚。答曰。省疏具悉。疏辭下該曹稟處。
정조 3년
敎咸鏡監司徐浩修書。王若曰。眷豐沛之舊鄕。永言予思。按溟渤之雄鎭。往哉卿欽。顧我靑丘諸藩。最重白山一路。三邊息烽煙之警。幸際天時之克和。五嶺疎陰雨之謨。莫曰。地利之足恃。王化隔鬼門之險。人稱南關監司。賊孥遍豆江之濱。俗雜北胡獷悍。況近日荐庚歲之急。而民事切丙枕之憂。倣海內移粟之規。縱運百萬包紅腐。念春後塡壑之命。曷慰數十州蒼生。肆朝廷每難其人。伊簪紳孰膺斯選。惟卿。閥是喬木。姿若精金。樂有賢父兄。詩禮服家庭之訓。不愧眞宰相。才猷適內外之宜。佐銓衡於東曹。已著藻鑑之譽。緩裘帶於南國。尙傳棠陰之謠。固眷注之冞隆。矧休戚之與共。玆授卿以咸鏡道觀察使兼兵馬水軍節度使巡察使咸興府尹。卿其追乃祖巡宣之風。體重宸委寄之意。地盡隔一水。衣帶仗節。整霜雪之威。日中交兩。市貂蔘攬轡。勵氷蘖之操。異西川翶翔之所。予實喜方面得人。畀北面鎖鑰之任。卿莫云邊頭無事。於戲。行非去國。那愁鐵嶺之征雲。樓名樂民。宜思襜車之隨雨。故玆敎示。想宜知悉。副修撰金宇鎭製進
정조 3년
己亥六月初三日。兼春秋洪光一。禁府啓目。覆檢官楊州前牧使洪益弼。抱川縣崔孝大成獄之案檢狀違格。議處。何如。傳曰。置對之命。不過重刑獄示飭勵之意是如乎。此時曠官可悶。分揀放送。使之卽速還官爲良如敎。
정조 3년
禁府啓目。金海府使李喆運。莫重軍餉之未捧。比他衙門各穀所捧。尤極夥然。議處。何如。傳曰。姑爲保放。待御史入來。更爲稟處爲良如敎。
정조 3년
己亥六月初三日辰時。上御孝徽宮。禮房承旨與魂宮都監堂上入侍時。左議政徐命善。戶曹判書金華鎭。兵曹參判鄭民始。左副承旨鄭元始。假注書洪仁浩。記事官徐龍輔李信祜。以次進伏訖。上曰。禮曹判書入侍。賤臣承命。與禮曹判書鄭光漢偕入進伏。上曰。魂宮處所。旣定於此。而自內哭臨廳。不可不議定矣。命善華鎭曰。然矣。上曰。自內至哭臨處路。必由文政殿庭。若不由文政殿。則聚景苑之路。延袤頗多。何以則好耶。華鎭曰。若設墻垣或笆子。則好矣。上曰。築墻則鉅弊。以笆子爲之。何妨之有哉。上曰。都監郞廳入侍。賤臣承命。召入司僕主簿洪樂顯進伏。上曰。內哭臨廳。汝亦見之否。樂顯曰。臣亦奉審矣。上曰。魂宮及園所都監役事。今至何境乎。命善曰。勿論堂郞。皆着實看檢。二十日前。可以了當矣。命善曰。臣等之今日登對。多有稟定之事矣。上曰。然矣。命善曰。啓殯時告宗廟一節。自當擧行。而取考皇朝典禮。則又有告社稷之禮矣。今番則竝告于廟社。何如。上曰。依爲之。命善曰。取考皇朝典禮。則皇妃下葬日。百官免朝參。會哭于園所。今番發靷時。宗親儀賓。全數進參。百官亦當依此禮陪從。仍參於下梓室時哭班。而若全數陪從。則將無留都之人。又欲分排以往。則有違皇朝之禮。事多掣礙。有難酌定。何以爲之乎。上曰。皇朝典禮。下葬時百官。雖有免朝參會哭之文。而掣礙之端。誠如卿言。留都不可無。百官依前例。只以五上司六曹堂郞陪從。仍參哭班。返虞時則迎哭群官。自當合班導從。亦不悖於皇朝典禮。依此擧行。可也。命善曰。今番喪禮。比辛未用加一等之禮。皇朝典禮。亦有文武衙門各祭一壇之文。則凡諸儀節。自當有加。進香時。五上司爲之。而政府則率百官。遣奠時。宗親儀賓五上司六曹堂郞陪從人員及闕內入直官員竝進參。宣諡焚黃啓殯祖奠及練祥禫祭時。宗親文武百官進參。何如。上曰。依爲之。命善曰。宣諡時正使及啓殯時啓欑室官率舁梓室官贈玉帛覆土官。當依補編。以一品重臣差出矣。上曰。宗親儀賓中。正一品爲之。贈玉帛覆土官。仍以啓欑室官爲之。可也。命善曰。宣諡時告廟祭官。啓殯時告廟社祭官。以一品重臣差出。宣諡時奉冊印官。以文臣五品諸執事參上參外。舁梓室官。以武臣三四品差出。魂宮三年內祭官。初獻官以從一品。亞獻官從二品。終獻官堂上正三品。園所則勿論三年內外。以堂上正三品差出。而宗臣儀賓中。如有求差者。依例勿拘品數。塡差。何如。上曰。依爲之。命善曰。發靷時。內禁衛陪衛者數。未滿五十。故番將例不領率云。今番則以五十人磨鍊。使該番將。領率陪衛。何如。上曰。依爲之。命善曰。發靷時陪衛前後廂軍兵數爻。兵曹自當臨時磨鍊。而中軍千摠中。當以何人率領乎。上曰。諸色標下軍。量宜除出。中軍率領陪從。可也。命善曰。園所遷奠時。旣不設欑室。則補編所載祝辭。恐不可用矣。啓欑室三字。改以下玄室。何如。上曰。依爲之。命善曰。發靷返虞時。分兵曹摠府堂郞各一員五衛將二員。武兼四員。陪衛當部官員。漢城府堂郞。禁府堂下官。前導贊請官。以攝相禮差出。擧行。何如。上曰。依爲之。命善曰。發靷時。闕內入直官員。各於本司前哭辭。下梓室時。百官亦於外庭。望哭奉慰。何如。上曰。依爲之。命善曰。宮園祝式奉審及凡諸擧行之事。一依他宮園例。自禮曹啓下節目。以爲擧行之地。何如。上曰。依爲之。命善曰。發靷返虞時儀仗等節。比辛未亦當有加。謄錄及補編所載。應爲擧行者外。內侍執烏杖者四人。金銀鐙各一。銀盂銀灌子各一。挽辭前後各十五。執鐸者四人。火鐵籠十隻。宮人二人。加數磨鍊。而前部鼓吹。旣有皇朝典禮。亦爲量宜磨鍊。何如。上曰。依爲之。命善曰。誌石張數旣多。若待其畢書而往燔。則有窘急之慮。故自前每隨其所書。出送燔所矣。今亦依此爲之。何如。上曰。依爲之。竝出擧條命善曰。此外如儀仗等節。一依補編所載。參酌磨鍊。而取考前例。則輓辭當有加數之擧矣。上曰。辛未年輓辭爲五十。戊申年則爲八十矣。命善曰。今番凡事。比辛未旣加一等。則輓辭亦當爲八十矣。製述官方欲加數。啓下矣。上曰。依。命善曰。儀仗等屬。如朱畫團扇靑綉紫綉鞍馬。皆是補編中所載。故方欲依此造出矣。上曰。靑綉紫綉鞍馬。不知果是何物。司僕如有之。使內乘持入。上曰。喪禮補編原編。入之。賤臣承命持入。仍仰奏曰。下問司僕。則紫綉靑綉鞍。本非司僕常有之物。每當有用之時。自工曹進排云矣。上曰。唯。光漢曰。焚黃祭儀。旣載於補編。此是皇朝賜諡時儀注。而今番儀節。亦當倣此刪節。然在殯時三獻祭。終似未安於禮意矣。上曰。當爲單獻矣。光漢曰。獻官以何品差出乎。上曰。當親臨。以素祭擧行。可也。光漢曰。謹當以此磨鍊儀注矣。民始曰。讀禮通考詳細考見。則凡干儀節。極爲該備。實多今日照準之例矣。上曰。然矣。厥冊可謂禮書中最精者也。淸儒徐乾學之所著。而徐乾學亦可謂大儒矣。命善曰。然矣。通考中所載皇妃喪。太子服朞。則今番服制。宜據此例。而今雖已過之事。實是欠典矣。上曰。然矣。通考之文。果可傍照矣。雖因訓將所奏。初不深究博考。而今番之喪。我朝初有之事。故禮制等節。似不免疎漏矣。命善曰。然矣。命善曰。魂宮旣定。則守奉官亦當卽爲差出矣。上曰。然矣。上曰。孝徽宮守奉官二員。口傳差出。出榻敎上乘小輿還內。諸臣以次退出。
정조 3년
己亥六月初三日申時。上御誠正閣。咸鏡監司入侍時。咸鏡監司徐浩修。右副承旨洪樂彬。假注書洪仁浩。記事官徐龍輔李信祜。以次進伏訖。上曰。北伯進前。浩修進伏。上曰。北路荐歉。且多隱虞。得卿任藩。予可忘憂。卿其欽哉。浩修曰。臣才性鹵鈍。猥荷藩寄。方切祗懼。今承前席諄諄之敎。惶悚感激。不知所達矣。上曰。今日欲發行耶。浩修曰。日勢雖晩。當宿樓院矣。上曰。何日當到任耶。浩修曰。潦水可慮。故欲爲緩緩作行。當於十五日到營矣。上曰。當炎遠程。無事下去。可也。浩修曰。行將逖違天陛。實不勝區區犬馬之誠矣。上命浩修先退。上命樂彬。書禁府啓目判付。又命書兵曹判書權導疏批。上曰。承旨出去。與都監堂上。入侍于魂宮。可也。仍命退。承史退出。
정조 3년
己亥六月初三日申時。上御集祥門西夾室。都監堂上入侍時。兵曹參判鄭民始。右副承旨洪樂彬。假注書洪仁浩。記事官徐龍輔李信祜。以次進伏訖。上曰。俄者入啓之擧條。或多混書。且有未瑩處。兵參與都提調相議。更修以入。可也。仍命樂彬讀擧條。上曰。告廟社事外。不必一一盡出於朝報矣。民始曰。然矣。上曰。自內哭臨廳往來之路。將何以遮蔽乎。民始曰。築墻頗高。則似好矣。上曰。墻役甚鉅。連設笆子。無妨矣。民始曰。朝者都提調稟定諸件中。有未及仰奏者。故臣敢替達矣。今此返虞時服色。百官當爲從吉。而都監堂郞服色。似可稍別於百官矣。上曰。都監堂郞。則以淺淡服迎哭。可也。民始曰。發靷時。則何以爲之乎。上曰。哭送則以淺淡服。陪從則以華服。可也。民始曰。補編所載儀仗中。雖有朱畫團扇之名。而問諸儀仗庫。則無之矣。上曰。然則以儀仗中龍鳳扇代之。可也。而昨年新備者。必多可用。須勿改造也。樂彬曰。發靷時。旣有百官哭送之節矣。受服執事中。有外任二人。此亦依他執事例。哭送。何如。上曰。依。上曰。祭文通韻之法。如東冬庚靑等字。皆可以通押乎。民始曰。祭文等文字。雖非東冬庚靑之類。音同則皆互押矣。上曰。宿衛所加出近仗軍一名。能無疊役之弊乎。民始曰。近仗軍雖是苦役。而宿衛所加出一名。則料布旣均。使役亦歇。別無爲弊之端矣。上曰。然矣。非但近仗軍之爲苦役。予則以結束色。爲最可矜者矣。民始曰。然矣。結束色之爲役甚苦。而料布太輕。人無願入者。故所謂結束色吏。皆是不解事之類矣。上曰。結束執吏一人。頗似了了。而其餘諸吏。皆不成樣。誠如卿言矣。果是料布殘薄之致。則合有變通之道。予意則欲於諸色吏中。輪回差出。或於原料布外。從優加給。卿意。何如。民始曰。聖敎至當矣。輪回之規。添料之擧。固宜從便商稟。而亦難猝然定行矣。上曰。兵曹吏原數幾何。民始曰。各色書吏。合爲百餘名矣。樂彬曰。臣於待罪騎堂之時。稔知其弊。而大抵兵曹吏元額旣多。諸堂郞行下頻數。故百弊層生。漸至難堪矣。上曰。元數太多。故其弊如此矣。民始曰。行下之弊。果如承宣之言矣。上曰。然矣。仍命退。諸臣退出。
정조 3년
傳于沈頤之曰。騎馬一匹立之。宣傳官一員待命。
정조 3년
申思運啓曰。大司憲鄭昌順被論。執義兪彦鏶在外。掌令李奎緯被論。金鍾厚在外。持平洪樂淵受由在外。林濟遠被論。依例監察茶時之意。敢啓。傳曰。知道。
정조 3년
申思運。以園所都監郞廳。以都提調意啓曰。壙中地灰。三寸畢築鍊正。仍設拘捧機之意。敢啓。傳曰。知道。
정조 3년
又以園所都監言啓曰。丁字閣上樑文。監造官金師柱。今日酉時量。陪進設所權安之意。敢啓。傳曰。知道。
정조 3년
又以禮葬都監郞廳。以都提調意啓曰。表石陰記草圖書。令書寫官兵曹參判鄭民始。書出以入之意。敢啓。傳曰。知道。
정조 3년
又以長生殿郞廳。以都提調意啓曰。今此仁明園外梓室着漆。依舊例已準三十度。臣等來詣奉審。則漆色光潤。無所欠頉。仍爲結裹。移安於正殿前楹內。今月初六日習儀。初七日巳時。陪進園所之意。敢啓。傳曰。知道。
정조 3년
鄭元始。以禮葬都監郞廳。以都提調意啓曰。表石陰記所改處。付標以入之意。敢啓。傳曰。知道。
정조 3년
行都承旨沈頤之坐。左承旨林鼎遠坐。右承旨鄭元始坐直。左副承旨洪樂彬坐直。右副承旨申思運坐。同副承旨李奎緯牌不進。注書二員未差。假注書李敏采仕洪仁浩仕直。事變假注書兪任柱仕。
정조 3년
傳于鄭元始曰。違牌臺諫。勢難行公。竝許遞。大司憲處義。亦無異同。一體許遞。
정조 3년
傳于申思運曰。禮房承旨入侍。
정조 3년
傳于沈頤之曰。同副承旨入侍。
정조 3년
傳于洪樂彬曰。新除授承旨。待下批牌招察任。
정조 3년
備忘記。前掌令李奎緯。承旨除授。
정조 3년
鄭元始啓曰。吏曹判書鄭尙淳。參判宋德相。參議柳戇。牌不進推考傳旨及罷職傳旨今方捧入。而開政命下之後。如是違牌。不卽擧行。事甚未安。判書參判。竝卽更爲牌招。何如。傳曰。允。參議只推。一體牌招。
정조 3년
有政。吏批。判書鄭尙淳牌不進。參判宋德相肅拜後病。參議柳戇進。右承旨李鎭恒進。吏批啓曰。判書鄭尙淳牌招不進。參判宋德相懸病出去。小臣獨政未安。何以爲之。敢稟。傳曰。只出緊任。又啓曰。昌城府使。今當差出。而不可不各別擇差。他道邊將竝擬。何如。傳曰。允。以洪國榮爲大司憲。洪彦喆爲司諫。南鶴聞爲掌令。李濟萬爲持平。李碩九爲獻納。安廷玹徐郁修爲正言。南玄老爲禮曹參議。李東植爲昌城府使。安聖彬爲靈巖郡守。趙光逵爲安義縣監。檢閱單鄭東浚。錦城尉單朴明源。
정조 3년
兵批。判書權噵病。參判鄭民始病。參議柳義養入直進。參知鄭宇淳病。左副承旨洪樂彬進。以朴性善田光說尹得逵金命埏柳鎭夏權伋李文燮具埉田光羽金宗淵李恒祚李奎緯爲副護軍。李溎鄭昌順金履素金文淳宋煥億申應顯吳載紹金蓍耇鄭啓淳李枰林濟遠爲副司直。尹長烈申應淵沈埉爲副司果。李德茂柳得恭朴齊家徐理修爲副司勇。僉知單金相庚。兼安興守城將單柳鎭說。統禦營左海防將單白東俊。右海防將單許侙。
정조 3년
洪樂彬啓曰。合辭方張之時。兩司無詣臺之員。今日政新除授臺諫。竝待下批牌招。何如。傳曰。允。
정조 3년
又啓曰。大司諫林得浩。一體牌招。何如。傳曰。允。
정조 3년
傳于洪樂彬曰。都監堂上入侍。
정조 3년
以同副承旨李奎緯牌不進罷職傳旨。傳于洪樂彬曰。只推。更爲牌招。
정조 3년
大司憲洪國榮啓曰。臣素乏言議。且礙地處。淸朝都御史之職任。初非意想所到。今者新除。在臣不擇夷險之義。雖不得不勉膺。而自前身居將任。又兼見職者。無是例矣。且臣方在宿衛。臺閣一步。自多掣肘。揆以公格。不可仍帶。請命遞斥臣職。答曰。依啓。
정조 3년
鄭元始啓曰。檢閱鄭東浚。旣已付職。卽爲牌招入直。何如。傳曰。允。
정조 3년
又啓曰。卽者奉敎徐龍輔。檢閱李信祜。謂以館規。陳疏徑出。原疏纔已退却矣。所當直捧禁推傳旨。而此與無端徑出有異。竝推考警責。仍卽牌招。待敎金勉柱。一體牌招。以爲推移入直。何如。傳曰。允。
정조 3년
又以實錄廳郞廳。以摠裁官意啓曰。本廳堂上行司直李徽之。分掌纂修。乙未一年今旣畢修。戊寅己卯壬午丙申四年中時政記及政院日記。何年條先爲移奉乎。敢稟。傳曰。戊寅己卯年日記。先爲抄出。
정조 3년
沈頤之。以兵曹言啓曰。禁軍來秋冬等祿試射。今當設行。而凡係試射。竝皆停止。不得爲之之意。敢啓。傳曰。知道。
정조 3년
洪樂彬。以兵曹言啓曰。卽接慶熙宮衛將牒報。則衛將李恕采。除授在外。過限未上來云。依法例改差。何如。傳曰。允。
정조 3년
己亥六月初五日午時。上御誠正閣。同副承旨入侍時。同副承旨申思運。假注書洪仁浩。記事官徐龍輔李信祜。以次進伏訖。上命書傳敎曰。再疏之批。申布心曲。卿何不諒予至意。至此之甚乎。予之授卿此任。非私于卿。乃爲世道也。尤豈容一味辭巽乎。況今政命旣下。諸堂亦皆屢違召牌。卿又何不思有傷國體之端乎。在卿處義。實無固讓深引者。卿之如是所執。徒損事面。卿其安心肅命事。遣史官傳諭于吏曹參判處。上曰。注書正書此傳敎。令事變注書。卽卽往傳于儒賢處。可也。賤臣正書後。承命出傳。上命書傳敎曰。詞訟重地。堂上不容數易。近日公車由單踵至。該房難免曲循之失。事體所在。誠爲不然。捧入承旨。從重推考。又命書傳敎曰。次對時。欲爲下敎而未果。今則統禦營鈐轄之制。體面與前自別。所屬邑鎭。不可無考核勤慢之擧。而須有稱號。然後亦可不悖於他營磨勘之規。喬桐永宗防禦使。以統禦營左右海防將啓下。以爲同爲等題之地事。分付。又命書傳敎曰。參議只推。與判書參判。更卽牌招開政。仍命退。承史退出。
정조 3년
己亥六月初五日酉時。上御誠正閣。禮房承旨都監堂上入侍時。兵曹參判鄭民始。左副承旨鄭元始。假注書洪仁浩。記事官徐龍輔李信祜。以次進伏訖。上曰。今日政。新除臺諫牌招事。注書出去分付。可也。賤臣承命出傳。上曰。都監所造明器。其已持來耶。民始曰。已爲待令矣。上曰。明日持入。可也。上曰。新都憲似不行公矣。民始曰。公格私情。果難行公矣。上命民始先退。上曰。俄者政廳。何承旨進去耶。元始曰。該房承旨李鎭恒進去矣。上曰。諸臺許遞傳旨。未及啓下。而直爲出代。事未前聞。銓曹雖曰。未諳前例。而政廳承旨。甚爲生疎矣。上命書傳敎曰。做錯非細。年前況有飭敎。當該承旨遞差。仍命退。承史退出。
정조 3년
行都承旨兪彦鎬坐直。左承旨未差。右承旨未差。左副承旨未差。右副承旨未差。同副承旨李奎緯坐直。注書二員未差。假注書李敏采仕直一員未差。事變假注書兪任柱仕。
정조 3년
行都承旨沈頤之。左承旨林鼎遠。右承旨鄭元始。左副承旨洪樂彬。右副承旨申思運啓曰。伏以近緣臺啓之久闕。臣等之隨而泯默者。亦多日矣。噫。諸賊不可一刻容貸。懲討不可一日少緩。而臣等職任。旣異言官。啓語亦待臺批。人皆視之以循常。殿下不爲之傾聽。一啓二啓。已閱時月。此啓無得請之時。此賊無可殺之日。將見彝倫斁而亂逆肆。寧不大可寒心哉。況今國家有故。人心易危。雖使群醜廓淸。朝著晏如。猶懼天何樣禍機。不知伏在何處。此正君臣上下。長慮而却顧。不忘先事之憂。克盡不見之圖。而今乃元惡大憝。偃息自在。臺啓院辭。循例空言。天理無由以明。民志無由以定。憂懼之心。有倍前時。誅討之道。日急一日。此臣等所以繞壁彷徨。又犯瀆擾之罪也。伏願聖明。快揮乾斷。亟允三司之請焉。無批答
정조 3년
傳于鄭元始曰。右承旨入侍。
정조 3년
洪樂彬啓曰。明日國忌齋戒。再明日乃是初伏。自明日至處暑。視事頉稟之意。敢啓。傳曰。知道。
정조 3년
傳于沈頤之曰。門鑰開閉。史官宣傳官。與司鑰眼同監視。閉後按鑰。開前又按鑰者。法意果何等愼重也。向者以此事。有別樣飭敎之後。皆能遵守云。近日政院事。何其駭然也。因事悶之。闕門開閉。注書又復不往。雖有進去之時。止於肅章門國內外之間云。事似微細。殊近傷巧之歎。及今下詢之時。又不以實仰對。事之無據。莫甚於此。當該注書。爲先汰去。下該府從重勘處。旣在堂上。初不檢飭。難免溺職之失。又於問奏之下。不問注書。泛對漫應。與本事大段相左。有若不緊酬酢者然。數遞雖甚可悶。此等承宣。予不欲一味含容。俄者傳唱入啓承旨遞差。在院諸承旨。一竝姑先從重推考。堂后下隷。竝令該曹從重科罪。
정조 3년
洪樂彬啓曰。因實錄廳草記。戊寅己卯年日記。先爲抄出事。命下矣。戊寅日記十四卷。己卯日記十六卷。合三十卷輸送之意。敢啓。傳曰。知道。
정조 3년
林鼎遠啓曰。以園所都監郞廳。以都提調意啓曰。臣命善。依前定奪。明日除辭朝。進詣園所之意。敢啓。傳曰。知道。
정조 3년
以同副承旨李奎緯牌不進罷職傳旨。傳于洪樂彬曰。只推。
정조 3년
備忘記。禮曹參判兪彦鎬爲都承旨。
정조 3년
李奎緯啓曰。今日伴直無人。都承旨兪彦鎬。所當牌招。而拘於廳規。不得請牌。何以爲之。敢稟。傳曰。牌招。
정조 3년
又啓曰。吏曹判書鄭尙淳。參判宋德相。參議柳戇牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。竝卽牌招。何如。傳曰。今已夜深。待明朝更爲牌招。
정조 3년
大司諫林得浩。掌令南鶴聞。校理鄭淵淳。副校理柳孟養尹行元。正言徐郁修。修撰趙鼎鎭徐有成。副修撰金宇鎭沈樂洙啓曰。請亟寢鄭致達妻。減死黜置之命。夬正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島定配罪人龜柱。亟加嚴鞫。快正王法。措辭見上答曰。不允。
정조 3년
大司諫林得浩。掌令南鶴聞。正言徐郁修所啓。請濟州牧移配罪人敬彬。亟令王府更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。仍令王府嚴鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措辭見上答曰。不允。
정조 3년
掌令南鶴聞所啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫遠。依律處斷。請削出罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府更加嚴問。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府設鞫得情。快正王法。請旌義縣減死安置罪人興老。亟竄酌處之命。仍令王府設鞫得情。快正王法。請薪智島荐棘罪人瑩中。設鞫嚴問。夬施當律。請濟州牧定配罪人後樂。亟令王府更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府設鞫嚴問。究覈得情。措辭見上新除授持平李濟萬。時在京畿坡州地。請斯速乘馹上來事。下諭。答曰。不允。下諭事。依啓。
정조 3년
正言徐郁修所啓。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府。設鞫得情。快定王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快定王法。請還竄福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府嚴鞫得情。快定王法。請定配罪人具翼遠。亟寢酌處之命。仍令王府嚴鞫得情。夬施當律。請減死安置罪人大燮。亟寢酌處之命。仍令王府設鞫得情。夬正王法。請減死安置罪人弼海。亟寢酌處之命。仍令王府設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請柒原縣定配罪人志遜。更令王府設鞫嚴問。期於得情。請減死定配罪人德秀。亟令王府更加嚴鞫。夬正王法。請削黜罪人鄭履煥。絶島安置。請淸川君金鍾正。亟命刋去爵秩。姑先放還田里。請平海郡殺獄罪人黃師憲。亟收減死之命。更加嚴訊。期於得情。以重儻命之典。請定配罪人權翊。亟令王府嚴加刑訊。遠地定配。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府嚴鞫得情。夬伸王章。請申大年。亟施屛裔之典。請定配罪人元幹。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。措辭見上新除授司諫洪彦喆。時在江原道春川地。獻納李碩九。時在慶尙道星州地。請竝斯速乘馹上來事。下諭。答曰。不允。下諭事。依啓。
정조 3년
己亥六月初六日卯時。上御集祥門西夾室。右承旨都監堂郞入侍時。兵曹參判鄭民始。右承旨鄭元始。司僕正鄭志儉。假注書洪仁浩。記注官崔大奎。記事官金健修。以次進伏訖。上曰。明器持入乎。民始曰。持入矣。上曰。制樣固好。而器數則多省減矣。民始曰。然矣。上命志儉先退。上曰。輓詩製進。爲幾張乎。元始曰。只一張先入矣。上曰。催促製進。可也。上曰。禮房承旨入侍。出榻敎上曰。禮房承旨與香室官員。同爲入侍。而辛未丁丑丙申三次國恤時。進香文謄錄及御製祭文儀軌。竝爲持入事。注書出去分付。可也。賤臣承命出傳。與左副承旨洪樂彬。偕入進伏。上命樂彬。讀進香文頭辭訖。上曰。今番則頭辭。何以書之乎。民始樂彬曰。當以某官臣某等敬祭書之矣。上曰。自前進香文。皆書單銜。不書具官。何也。問于香室守僕。可也。民始曰。守僕所奏。只書單銜云者。不成說矣。豈有自下進香。而書以單銜者乎。上曰。然矣。儀軌所謄中。干支亦不書。似是省文謄書之故也。以具銜書之之意。分付。可也。上曰。勿論祭文進香文。例以女侍讀奠。不可不以諺文翻書矣。民始樂彬曰。然矣。上曰。翰林及實注書。皆不入矣。樂彬曰。諸翰林違牌。而注書則未差矣。上曰。宣諡時贊唱一節。當有磨鍊之儀注。而此門外。旣成閤門。則門內甚狹。百官似難成班矣。贊引二員。待令於閤門外庭。以爲次次傳唱之地。可也。上曰。今日則戶判。當入來於都監。兵參則出去。可也。上曰。頃日下敎中。三年內親祭儀注。使禮判消詳磨鍊。今夕或明朝持入。可也。上命民始先退。上曰。宣諡時。發冊於殿庭。則百官當華服陪從矣。元始曰。然矣。上命元始先退。上曰。禮房之待罪。何其頻也。正書朝報。多有誤書傳敎之字。甚可訝也。自前東宮。有朝報修納之規。故代理時。復古例爲之矣。登極後。仍爲正書朝報而如肅拜等事。何必盡書也。樂彬曰。至若臺啓新啓。則不可不書之矣。上曰。此則然矣。上曰。各司進香。或有宗親先進之例。或有政府先進之時。今番。則何以爲之乎。樂彬曰。臣當考問前例而仰稟矣。上曰。擧條啓下之規。必以當該職掌之官銜書之。此後則雖大臣。如有以兼帶衙門事奏達者。則以都提調某所啓書之。其他擧條。亦依此例書納之意。注書付壁愓念。可也。上曰。王大妃殿進御調氣飮五貼製入。出榻敎仍命退。承史退出。
정조 3년
己亥六月初六日酉時。上御誠正閣。同副承旨入侍時。同副承旨李奎緯。假注書李敏采。記注官崔大奎。記事官金健修。以次進伏訖。上曰。春坊以後。今入近密。甚可喜矣。奎緯起伏。命書傳敎曰。諸承旨豈但認以在堂上。不能檢飭堂后之致。有俄下勅敎。而徑出之疏。只曰。云云乎。蓋俄者問備之命。予意不獨在於闕門事而已也。別有深非而切慨者。大抵十數年來。勿論小大各司。凡有命令。輒以彌縫周遮。苟逭罪罰爲高習。至若喉院。又是號令百司之地也。雖謂之爲表爲準於百司。可也。是以命令之下。政院躬自勤勵。則百司不期勤而自勤。予之輒於政院。必先責勉者。亦此意也。故近年則政院擧行。頗覺頓變。但見其勤勵之爲效。而未見其不勤勵之爲弊矣。今日注書。本事則雖是門鑰一細節。顧其命令。乃是査奏者。則滿院諸承旨。慢不動念。初不面問於注書。又不嚴覈於該隷。及其査奏也。又甚相反。若是不已。幾何而復踵弊習乎。予雖急於董率群僚。若非事有關於防杜之端。則豈於注書微官。門鑰小事。多費辭敎。至遞一院之長乎。況於司謁口傳。亦以此。已有所分明下敎。則今玆疏語。又何其太不領會。此上疏還出給。且此不嫌煩複。若是申申者。不特爲今日事也。繼此承宣。亦當惕念。竝令知悉。又命書傳敎曰。勢難行公。今日諸承旨。一竝遞差。又命書傳敎曰。政官牌招開政。上曰。近來朝廷事。誠多可悶。士大夫規模風留。幾乎蔑如。居官者。能盡其職者。亦鮮矣。以今日承宣輩言之。雖有過失。宜思務實之道。而今却不然。此雖一事。實爲重難矣。予於昔日。不無妄想。始也自謂一踏了到。以今觀之。事不酬心。不能滿了準的人非不多。鮮有可恃者矣。奎緯曰。旣承下敎。有所仰達者矣。臣自爲宮官時。事殿下如父母。父母之前。何所不達乎。上曰。好矣。其有何語乎。奎緯曰。丁亥春宮官時。前後登筵數十餘次。臣豈有出去之心。而其時有逼側之事。不得已以母病出去。而仰認聖上大有爲之德。久矣。退伏田野。所聞率多忭喜之事。而顧今爲殿下左右者。不能奉承聖志。而忍使大賊。尙在於覆載之間。治道之不能傒志。職由於此矣。上曰。于今四載。無一成就。而支流餘派。尙有存者。難保改心革慮。以今時勢觀之。坐而待亡之外。無可奈何。奎緯曰。伏願毋求之於他。而宜自勉焉。臣竊聞之。聖上進講春秋。必不是文具而止。孔聖所以作一部春秋。果是何事。群下無狀。不能盡職。懲討之典。尙今未伸。殲厥巨魁。脅從罔治。此乃盛德事也。臣豈不欽仰。而抑有所不然。渠輩之有罪而幸逭者。何嘗知聖上德意乎。上曰。是予之過矣。世道之可畏。若此之甚。誅了一賊。又起一逆。隨行逐隊之類。豈可人人盡誅。而麟謙餘派。尤爲可怕。喬木世臣。巨室大族。盤據一世。人皆曰。討逆。而此亦有不足恃矣。奎緯曰。殿下欲求忠臣。必求於孝。宜令臣僚。固守父祖之讎。父子天顯之親。而其讎尙忘。則其於義合之君臣。孰有以效其忠哉。臣所憫然者。聖上之孤單。甚矣。至如方位二字。願勿置之於聖心。上曰。方位云何。奎緯曰。卽南北之謂也。上曰。其間世道怪矣。誠未知何以得有今日。而實賴我先大王至慈至明之德矣。奎緯曰。尙何言哉。上曰。承旨登科幾年乎。奎緯對曰。十七年矣。上曰。卽今院中皆空。注書出去頒鑰。金吾門則留門。待政官入來。丹鳳門則更待下鑰之令而閉之。可也。賤臣承命出。頒鑰各門後復命。命退。承史以次退出。
정조 3년
行都承旨兪彦鎬坐。左承旨尹冕東坐。右承旨尹勉升坐。左副承旨金思穆坐。右副承旨吳載紹坐直。同副承旨李奎緯坐直。注書二員未差。假注書李敏采仕直。事變假注書兪任柱仕。
정조 3년
李奎緯啓曰。大司憲未差。執義兪彦鏶在外。掌令金鍾厚在外。南鶴聞呈辭。持平李濟萬在外。洪樂淵受由在外。今日以監察茶時之意。敢啓。傳曰。知道。
정조 3년
又啓曰。吏曹判書鄭尙淳。參判宋德相。牌不進推考傳旨。今方捧入。而開政命下之後。連日違召。不卽擧行。事甚未安。參判陳疏入啓。判書更爲牌招。何如。傳曰。參議只推。與判書更爲牌招。
정조 3년
假注書望。洪仁浩汰去。代閔孝克。
정조 3년
傳于李奎緯曰。騎馬一疋立之。宣傳官一員待令。
정조 3년
兪彦鎬啓曰。今日政新除授承旨。待下批牌招察任。何如。傳曰。允。
정조 3년
有政。吏批。判書鄭尙淳牌不進。參判宋德相陳疏入啓。參議柳戇進。行都承旨兪彦鎬。以尹勉升爲左承旨。以吳載紹爲右承旨。以李義行爲左副承旨。以李東遇爲右副承旨。以李𡊠爲大司憲。以李在協爲禮曹參判。以李慶泰爲章陵令。以李廷衡爲禁府都事。以宋宅圭爲南原府使。
정조 3년
兵批。判書權噵進。參判鄭民始病。參議柳義養進。參知鄭宇淳病。兵批啓曰。白翎僉使。今當差出。同道及他道守令。竝擬。何如。傳曰。允。又啓曰。知訓鍊今當差出。而當品中可擬人乏少。從二品竝擬。何如。傳曰。允。以具善復爲知訓鍊。以洪檢爲同知。以李漢泰爲副摠管。以金爔爲宣傳官。以白師誾爲白翎僉使。以沈頤之李鎭恒林鼎遠鄭元始洪樂彬申思運爲副司直。
정조 3년
傳于李奎緯曰。左承旨馳詣明陵。奉審以來。
정조 3년
李奎緯啓曰。開城留守李鎭衡。依下敎來待矣。傳曰。入侍。
정조 3년
傳于尹勉升曰。右承旨入侍。
정조 3년
尹勉升啓曰。新除授左副承旨李義行。時在京畿廣州地。斯速乘馹上來事。下諭。何如。傳曰。在外承旨許遞。前望單子入之。
정조 3년
承旨前望單子入之。尹冕東金思穆落點。
정조 3년
傳于李奎緯曰。大臣留待。園所進去都監堂上。一體留待。
정조 3년
以正言安廷玹牌不進罷職傳旨。又傳于曰。只推。
정조 3년
李奎緯。以兵曹言啓曰。禁軍別將李邦綏。身病猝重。時月之內。無望起動。屢度呈狀。實病旣如是。則領軍重任。不宜久曠。今姑改差。何如。傳曰。允。
정조 3년
兵曹。禁軍別將具明謙。
정조 3년
李奎緯。以長生殿郞廳。以都提調意啓曰。臣等陪外梓室當日午時量。無事到園所之意。敢啓。傳曰。知道。
정조 3년
兪彦鎬。以轝士廳言啓曰。外梓室陪往。本廳事官韓光迪馳報內今日午時。外梓室無弊陪進園所。轝士軍別無大段中暑致傷之事云矣。敢啓。傳曰。知道。
정조 3년
李奎緯。以園所都監郞廳。以都提調意啓曰。今日午時量。外梓室無事到園所。奉安于隧道閣。解結裹移安。壙上詳細奉審。則內外漆色。少無所欠。故仍爲下壙之意。敢啓。傳曰。知道。
정조 3년
又以禁衛營言啓曰。本營千摠申㬚。身病累月沈頓。勢難察任。改差。何如。傳曰。允。
정조 3년
吳載紹。以園所都監郞廳。以都提調意啓曰。外梓室下壙之由。纔已啓達矣。橫臺板排設後。仍築三面旁灰之意。敢啓。傳曰。知道。
정조 3년
吏曹參判宋德相疏曰。伏以臣自叨謬恩。屢瀆天聽。惟以亟遞爲期。不意昨者。召牌三臨。繼又史官。傳宣別諭。辭旨隆厚。誨責備至。恩出格外。事異常例。顧臣無狀。何以堪此。臣誠驚隕感激。章皇出肅。不知臣者。必以臣謂已任其事也。至於長僚之終不赴政。其意必欲臣一出而然耶。苟如是。則緣臣之故。無故行公之人。忽地違牌。使政命稽留多時。在臣廉隅。烏得不引疾亟退也哉。且臣之病。非比昔疾今愈者也。癃老宿痾。挾暑頻作。雖一日之內。差劇無常。除非嫌拘。時或難强。若夫見職之以臣空空。靡所堪當。已盡於前疏。不敢更事煩溷。仍念聖明。不以臣不肖。欲其毋遄其歸。則不若改此職名。而許留輦下。時賜晉接。使臣隨事得竭其愚。且以舊聞章句。仰備顧問。則臣之志願。千萬滿足矣。伏乞殿下。曲垂鑑諒。亟賜財處焉。臣不勝惶恐冀懇之至。答曰。省疏具悉卿懇。卿於銓任。奈之何堅辭固讓。至於再至於三。殆若必解而後已者然哉。予於是乎自愧誠意之不能孚卿也。世道之責。莫急於取捨。取捨之政。莫要於政曹。則予之不待銓擬。特授于卿者。予意豈淺尠也哉。然則卿何不諒予至意乎。前批旣罄予心腹。此不更煩。卿其諒之。日後登筵。從當面諭。卿其安心勿辭。仍傳曰。此批答。遣史官傳喩于吏曹參判處。
정조 3년
己亥六月初七日申時。上御集祥門西挾室。都監堂郞入侍時。戶曹判書金華鎭。兵曹參判鄭民始。都廳鄭志儉。右承旨吳載紹。假注書李敏采。記注官崔大奎。記事官金健修。以次進伏訖。惠慶宮進服加味六君子湯停止。淸暑六和湯製入事。出榻敎大臣及園所進去都監堂上。左副承旨玉堂下番皆令入侍。賤臣敏采承命出。與領議政金尙喆。禮曹判書鄭光漢。開城留守李鎭衡。副司直洪樂彬。左副承旨金思穆。玉堂下番金宇鎭。偕入進伏。上命直閣志儉。讀親奠祭文。上曰。戶判素有聰明。旁看其疊文有無。可也。上曰。新除授承旨。牌招察任。出榻敎禮曹判書光漢所啓。取考喪禮補編。則啓殯以發靷前一日爲之事。自丁丑年永爲永式。丙申年亦用此例矣。今番擇日時。誤以發靷前三日啓殯。循例推擇啓下。故原單子中。今方改付標以入。而莫重擇日。有此錯誤之擧。日官則令攸司科治。臣亦有不早覺察之失。惶恐待罪矣。上曰。觀象監官員事依爲之。卿等勿待罪。可也。又前啓內喪全體加漆。書上字結裹時。宗親及五上司二品以上六曹堂上三司長官。竝進參矣。今番宜有隆殺之節。何以爲之。敢稟。上曰。比內喪前例減等。二品以上。勿爲進參。只五上司六曹堂上三司長官。參班。可也。
정조 3년
行都承旨兪彦鎬坐。左承旨尹冕東坐。右承旨尹勉升坐。左副承旨金思穆坐直。右副承旨吳載紹坐。同副承旨李奎緯坐直。注書二員未差。假注書李敏采仕直一員未落點。事變假注書兪任柱仕。
정조 3년
金思穆啓曰。大司憲李𡊠未肅拜。執義兪彦鏶在外。掌令金鍾厚在外。南鶴聞呈辭。持平李濟萬未肅拜。洪樂淵受由在外。今日以監察茶時之意。敢啓。傳曰。知道。
정조 3년
傳于兪彦鎬曰。吏房承旨入侍。
정조 3년
傳于兪彦鎬曰。都監堂郞待令。
정조 3년
傳于尹冕東曰。禮房承旨入侍。
정조 3년
吏曹口傳政事。奎章閣待敎兼校書館博士徐龍輔。
정조 3년
兵曹口傳政事。副司正徐龍輔。
정조 3년
李奎緯。以宿衛所言啓曰。戶曹書吏。十度以下。從輕重決棍事。命下矣。其所不勤擧行執吏該掌。別無輕重之別。執吏書吏趙景祚康德新。該掌書吏黃載元河有淸劉相祜等。一倂決棍各三度之意。敢啓。傳曰。知道。
정조 3년
己亥六月初八日卯時。上御集祥門西挾室。吏房承旨入侍時。兵曹參判鄭民始。都廳郞廳鄭志儉。行都承旨兪彦鎬。假注書李敏采。記注官崔大奎。記事官金健修。以次進伏訖。禮曹判書鄭光漢。左議政徐命善。玉堂下番金宇鎭。左承旨尹冕東。追後入侍。上曰。再昨承宣事。誠爲可駭。都承旨其宜董飭諸僚。命善曰。其必善爲之矣。上曰。一院之長。宜守體面。命善曰。只須先立紀綱。若先失其道。則無以飭諸僚矣。上曰。園所役事物力。能不多入矣。命善曰。然矣。今番工役。誠爲順且易矣。光漢曰。齋室蓋瓦之前。不遇雨。尤可幸矣。上曰。明日親奠時笏記。修整以入。可也。命退。諸臣以次退出。
정조 3년
己亥六月初八日酉時。上御集祥門西挾室。禮房承旨入侍時。左承旨尹冕東。假注書李敏采。記注官崔大奎。記事官金健修。以次進伏訖。命書傳敎曰。御製亦多擧行事。奎章閣前待敎徐龍輔敍用。仍任閣職。令該曹口傳付軍職。殯宮別奠親臨正時。以辰時磨鍊事。出榻敎奎章閣。待敎徐龍輔令本閣卽爲牌招察任事。出榻敎又命書傳敎曰。殯宮親祭儀註。多有疎漏之節。設予哭位於靈座前楹間正中稍南北向。奠爵位於香案前。守園官及侍園內待。陪祭宗戚及執事之位。則設於殯宮門外。都監都提調以下之位。則設於集祥門外。典儀等贊唱諸官之位。一設於集祥門外。一設於百官班前之意。朝有筵敎矣。禮判或未諦聽而然也。以此意。分付。使之釐正儀註。雖以笏記言之。入內庭之宗戚執事官都提調以下。引儀當引入引出。守園官侍園內侍引入引出。稱以執事者。以內侍塡差。使之擧行。至於自上入臨時。自少次至殯宮門外。內侍前導。門內尙宮前導事。一體知悉。昨年嘉禮時。旣有考據典禮酌定者。吉凶之禮。似無異矣。予跪而哭止後。但興而平身。亦爲知悉。磨鍊擧行。命退。承史以次退出。
정조 3년
行都承旨兪彦鎬坐。左承旨尹冕東坐直。右承旨尹勉升坐。左副承旨金思穆坐。右副承旨吳載紹坐。同副承旨李奎緯坐直。注書二員未差。假注書李敏采仕直一員未落點。事變假注書兪任柱仕。
정조 3년
王大妃殿惠慶宮中宮殿。政院玉堂口傳問安。答曰。知道。
정조 3년
王大妃殿。惠慶宮。中宮殿。朝廷二品以上六曹堂上大司憲口傳問安。答曰。知道。
정조 3년
金思穆啓曰。掌令南鶴聞。當此合辭方張之時。旣入闕中。謂以諫院牌招啓辭之未下。直爲出去。事甚未安。推考警責。仍卽牌招。何如。傳曰。允。
정조 3년
又啓曰。大司憲李𡊠。肅拜之後。不待諫院牌招啓辭之允下。直爲出去。推考警責。仍卽牌招。當此合辭方張之時。憲府兩臺。無人詣臺。事甚未安。除在外外。持平李濟萬。一體牌招。何如。傳曰。允。
정조 3년
傳于李奎緯曰。禮房承旨入侍。
정조 3년
又傳曰。日熱若此。禁府輕囚。今日內放送後草記。其中李喆運。亦令姑爲保放後草記。刑曹輕囚。一體放送後草記。
정조 3년
尹冕東。以禮曹言啓曰。啓殯來七月初一日擧行。宗親府進香。今月十一日進定事。啓下矣。原單子及粘目中。竝爲改付標以入之意。敢啓。傳曰。知道。
정조 3년
又以禮曹言啓曰。今此仁淑元嬪魂宮虞祭卒哭祭練祥禫祭及解謝祭所用生獐減省。以猪代用事。自魂宮都監磨鍊。啓下矣。各祭享所用生獐。代生猪依例進排之意。分付。何如。傳曰。允。
정조 3년
又以禮葬都監郞廳。以都提調意啓曰。取考辛未謄錄。則哀冊文。女官進讀。故眞諺書。前期書入矣。今亦依此書入之意。敢啓。傳曰。知道。
정조 3년
又以禮葬都監言啓曰。取考辛未謄錄。則諡冊文女官進讀。故眞諺書。前期書入矣。今亦依此例書入之意。敢啓。傳曰。知道。
정조 3년
又以禮葬都監郞廳。以都提調意啓曰。取考辛未謄錄。則印篆文。女官進讀。故眞諺書。前期書入矣。今亦依此書入之意。敢啓。傳曰。知道。
정조 3년
己亥六月初九日卯時。上御集祥門西挾室。禮房承旨入待時。左承旨尹冕東。假注書李敏采。記注官崔大奎。記事官金健修。以次進伏訖。命書傳敎曰。宗親儀賓府進香時。則與政府進香有異。且無百官入參之事。設位於集祥門外事。分付。又如敦寧府進香。則聞有敦寧人進參云。設位亦於集祥門外至集陽門內爲之事。一體。分付。命退。承史以次退出。
정조 3년
己亥六月初九日辰時。上御集祥門西挾室。親行別奠入侍時。行都承旨兪彦鎬。左承旨尹冕東。右承旨尹勉升。左副承旨金思穆。右副承旨吳載紹。同副承旨李奎緯。假注書李敏采。記注官崔大奎。記事官金健修。以次序立訖。上詣殯宮。親行別奠時。掖庭署設殿下位於靈座前楹間正中稍南北向。設奠爵位於香案前北向。設守園官侍園內侍及宗戚執事官位於殯宮門外。近宗入內庭。疎宗就外庭北向。設都監都提調以下位於集祥門外北向。設典儀贊儀引儀位於集祥門外如常。前二刻攸司進禮饌。內侍傳捧尙食。入設於靈座前。設香爐香盒竝燭於其前。設尊於戶外之左。置盞三於尊所。前一刻典儀贊儀先入就位。執事者內侍。引守園官侍園內侍杖入就位。引儀引宗戚執事官入就位。引儀引都監都提調以下。淺淡服入就位。時至。內侍詣小次前。跪啓請行禮。上具翼善冠黲袍烏犀帶白皮靴。盥水以出。內侍導上就位北向立。內侍跪啓請跪哭。上跪哭。守園官侍園內侍跪俯伏哭。贊儀唱跪俯伏哭。宗戚執事官都監都提調以下跪俯伏哭。內侍跪啓請止哭興平身。上止哭興平身。守園官侍園內侍止哭。贊儀唱止哭興再拜興平身。宗戚執事官都提調以下。止哭興再拜平身。內侍導上詣香案前北向立。內侍跪啓請跪。上跪。贊儀唱跪。宗戚以下跪。內侍跪啓請三上香。上三上香。執事官酌酒跪進。上受盞以授執事官。執事官跪受奠于靈座前。連奠三盞。內侍啓請興少退跪。上興少退跪。執事官進靈座之左西向跪。讀祭文訖。內侍啓請興平身。上興平身。贊儀唱俯伏興平身。宗戚以下俯伏興平身。內侍導上還就位。內侍啓請跪哭。上跪哭。守園官侍園內侍哭。贊儀唱跪俯伏哭。宗戚以下跪俯伏哭。內侍啓請止哭興平身。上止哭興平身。守園官侍園內侍止哭。贊儀唱止哭興再拜興平身。宗戚以下止哭興再拜興平身。內侍導上還次。尙食撤禮饌。執事官焚祭文於爐。執事者引守園官侍園內侍出。引儀引宗戚以下出。上命退。諸臣以次退出。
정조 3년
己亥六月初九日酉時。上御集祥門西挾室。禮房承旨入侍時。左承旨尹冕東。假注書李敏采。記注官崔大奎。記事官金健修。以次進伏訖。上曰。笏記善爲之矣。葬前可以通用之矣。命書傳敎曰。都監都提調入侍。賤臣敏采承命出。輿徐命善偕入進伏。上曰。臺臣之疏。可謂慘矣。大臣之追奪。豈可以一臺臣。容易言之乎。命善曰。設或論罪。而似不可請勘矣。上曰。死後追奪。卽生前一律。如此臺疏。曾所未聞。且直斥以鄭賊。豈可下語若是乎。命善所啓。敦寧府進香。只隔數日。而領敦寧未差。其他堂上。或在外或老病。無進參之員云。竝改差。仍卽差出。以爲備員進參之地。何如。上曰。依爲之。出擧條命退。諸臣以次退出。
정조 3년
行都承旨兪彦鎬坐。左承旨尹冕東坐直。右承旨尹勉升坐。左副承旨金思穆坐。右副承旨吳載紹坐。同副承旨李奎緯坐直。注書鄭東浚仕一員未差。假注書李尙度仕直。事變假注書兪任柱仕。
정조 3년
仁淑元嬪梓室加漆後。大殿政院玉堂單子奉慰問安。答曰。知道。
정조 3년
王大妃殿惠慶宮中宮殿。朝廷二品以上六曹堂上奉朝賀口傳問安。答曰。知道。
정조 3년
傳于尹勉升曰。禮房承旨入侍。
정조 3년
傳于兪彦鎬曰。諸承旨持公事入侍。
정조 3년
吏曹口傳政事。奉敎單徐龍輔。待敎單金勉柱。檢閱單李信祜鄭東浚。
정조 3년
假注書望閔孝克在外。代以李尙度爲假注書。
정조 3년
傳于尹冕東曰。左承旨入侍。
정조 3년
尹冕東。以成均館官員。以行大司成意啓曰。四學學製。分四等設行。而有過限之慮。則當等季朔旬間。以限內不得爲之。自本館草記事。曾已定式矣。兼中學敎授金憙。方在園所都監。兼西學敎授黃昇源奉命在外。兼東學敎授沈煥之。兼南學敎授朴祐源。俱以身病。限內不得設行云。令政院稟旨擧行。何如。傳曰。允。
정조 3년
尹勉升啓曰。因成均館草記。四學學製。限內當爲設行。而兼中學敎授金憙。方在園所都監。兼西學敎授黃昇源奉命在外。兼東學敎授沈煥之。兼南學敎授朴祐源。俱以身病。限內不得設行。令本院稟旨。擧行事。允下矣。兼東學敎授沈煥之。兼南學敎授朴祐源。謂有身病。限內不得設行。依定式禁推傳旨捧入。而兼中學敎授金憙。方在園所。兼西學敎授黃昇源在外。合有變通之道。何以爲之。敢稟。傳曰。竝改差。今日政差出。
정조 3년
傳于兪彦鎬曰。大臣旣奏。工曹判書許遞。今日政差出。使之卽爲殿最。
정조 3년
尹勉升。以吏批言啓曰。領敦寧府事。今當差出。而時任外。無故大臣。只有二員。以二望擬入之意。敢啓。傳曰。知道。
정조 3년
又以吏批言啓曰。新除授靈巖郡守安聖彬戶奴呈狀內。矣上典老父宿病。當暑添劇。委頓昏涔。症形非細。以此情理。時月之內。萬無離捨赴任之望云。親病旣如是危重。則不可强令赴任。依例罷黜。何如。傳曰。允。
정조 3년
金思穆。以兵批言啓曰。前判敦寧具善復。自吏曹送西矣。資級係是輔國。知中樞當爲下批。而時無見窠。依例作闕。下批之意。敢啓。傳曰。知道。
정조 3년
有政。吏批。判書鄭尙淳進。參判宋德相牌不進。參議柳戇式暇。行都承旨兪彦鎬進。以洪樂春爲工曹判書。李溵爲領敦寧。具允鈺爲判敦寧。李福源爲知敦寧。洪檢爲同敦寧。尹泰國爲儀賓都事。黃仁煐爲平山府使。李義綱爲林川郡守。李徽之爲刑曹判書。鄭東浚爲注書。尹行修爲兼中學敎授。金宇鎭爲兼東學敎授。李度默爲兼南學敎授。柳誼爲兼西學敎授。兵批。判書權噵病。參判鄭民始病。參議柳義養病。參知鄭宇淳入直進。右承旨尹勉升進。副司直韓光會尹東暹趙㻐鄭景瑋李義行。知事單具善復。
정조 3년
工曹判書前望單子入之。以鄭好仁爲工曹判書。
정조 3년
尹冕東。以禮曹言啓曰。梓室加漆準度後。上字書寫及結裹吉日時。令日官推擇。則書上字今六月十六日辰時。結裹同月十九日辰時爲吉云。以此日時擧行。何如。傳曰。允。
정조 3년
又以禮曹言啓曰。今此仁淑元嬪喪。來七月初二日戌時發靷時。同月初三日辰時下梓室時。同月十二日卒哭日。諸道大小奉命使臣及外官。具淺淡服。各於正廳。設香卓望哭事。八道及兩都良中。行移。何如。傳曰。允。
정조 3년
又以禮曹言啓曰。今此仁淑元嬪啓嬪。以發靷前一日爲之事。稟定矣。啓殯吉時。令日官推擇。則來七月初一日辰時爲吉云。以此時。原擇日單子中。付標以入之意。敢啓。傳曰。知道。
정조 3년
又以禮曹言啓曰。今此仁淑元嬪喪。發靷習儀節目及各差備官差出節目。發靷返虞時節目。一依稟定。原單子中。釐改付標以入之意。敢啓。傳曰。知道。
정조 3년
金思穆。以義禁府言啓曰。日熱若此。禁府輕囚。今日內放送後草記。李喆運亦令姑爲保放事。命下矣。時囚罪人洪仁浩卽爲放送。而李喆運頃因判付。已爲保放之意。敢啓。傳曰。知道。
정조 3년
又以刑曹言啓曰。日熱若此。刑曹輕囚。一體放送事。命下矣。依傳敎。輕囚罪人權應福李德祥等。竝放送之意。敢啓。傳曰。知道。
정조 3년
己亥六月初十日午時。上御集祥門西挾室。禮房承旨入侍時。左承旨尹冕東。假注書李敏采。記注官崔大奎。記事官金健修。以次進伏訖。上曰。諸承旨持公事入侍。賤臣敏采承命出。與都承旨兪彦鎬。右承旨尹勉升。左承旨金思穆。右副承旨吳載紹。同副承旨李奎緯。偕入進伏。上曰。都承旨進前。命書傳敎曰。政官牌招開政。又命書傳敎曰。團領次粉紅苧布。具內拱一次。送于儒賢家事。分付尙衣院。又命書傳敎曰。日熱若此。儒賢家。生脈散十貼。醍醐湯一劑製送事。分付內醫院。又命書傳敎曰。違牌諸翰林竝敍用。仍令該曹口傳付軍職。行都承旨彦鎬所啓。違牌諸翰林竝敍用。仍令該曹口傳付職事。命下矣。諸翰林待下批牌招察任。何如。上曰。依爲之。出擧條諸承旨讀奏狀啓。命書判付。命退。承史以次退出。
정조 3년
己亥六月初十日酉時。上御誠正閣。左承旨入侍時。左承旨尹冕東。假注書李尙度。記事官李信祜鄭東浚。以次進伏訖。上曰。後日陪祭。只宗戚諸臣及都監堂上入參乎。冕東曰。似然矣。而自下不敢擅便矣。上曰。都監堂上。則拔之。可也。來日贊儀。依今日擧行乎。冕東曰。禮曹儀註姑未出。出後當持入矣。上曰。工判於貶坐。似難擧行。許遞。可也。命書傳敎曰。工判許遞前望單子。入之。王大妃殿進御調氣飮五貼製入事。出榻敎諸臣以次退出。
정조 3년
行都承旨兪彦鎬坐。左承旨尹冕東坐。右承旨尹勉升坐。左副承旨金思穆坐直。右副承旨吳載紹坐。同副承旨李奎緯坐直。注書鄭東浚仕一員未差。假注書李尙度仕直。事變假注書兪任柱仕。
정조 3년
金思穆啓曰。大司憲李𡊠呈辭。執義兪彦鏶。掌令金鍾厚在外。南鶴聞傳旨未下。持平李濟萬疏批未下。洪樂淵受由在外。今日以監察茶時之意。敢啓。傳曰。知道。
정조 3년
尹冕東啓曰。來十六日儒生殿講。今日當爲取稟。而仁淑元嬪發靷前。頉稟之意。敢啓。傳曰。知道。
정조 3년
傳于尹冕東曰。今番殯宮上食所用。各道卜定魚鮮置之事。分付宣惠廳。
정조 3년
傳于金思穆曰。擇日官姑爲保放。
정조 3년
以沈煥之朴祐源囚單子。又傳于曰。法已行矣。飭亦施矣。竝放送。
정조 3년
李奎緯。以禮葬都監郞廳。以都提調意啓曰。表石今已磨正。所下前面御筆。謹奉入刻之意。敢啓。傳曰。知道。
정조 3년
兪彦鎬。以吏曹言啓曰。今日本曹褒貶坐起時。堂上當爲備員。而參判宋德相病不來。令政院牌招。以爲同參開坐之地。何如。傳曰。允。
정조 3년
尹勉升。以御營廳言啓曰。今日本廳褒貶時。東宮入直騎士將把摠哨官及集春營入直哨官。依前例使之替代來參。而待宿衛所令箭擧行之意。敢啓。傳曰。知道。
정조 3년
金思穆。以刑曹言啓曰。擇日官姑爲保放事。命下矣。依傳敎。擇日官金喜慶姜熙輔金鼎煥等。竝保放之意。敢啓。傳曰。知道。
정조 3년
吏曹參判宋德相疏曰。伏以臣之情勢。前後章牘。殫悉無餘。庶幾日月之明。已有所俯燭者矣。天聽愈邈。恩兪終靳。十行批諭。委曲懇摯。從古人臣。曾有獲此於其君者乎。臣戴罪含恩。不敢每每冒瀆。容俟登對。更暴衷悃。而虛縻華銜。輒犯違逋。一日二日。徒增罪戾。不意衣資藥物之命。又下此際。此乃古之聖王。惠養老臣之德意。愚賤如臣。豈所堪承者哉。誅罰不加。恩數反隆。臣心惶蹙。益無所容。伏乞特賜諒察。將臣匪據之任。過分之典。一倂收還。千萬幸甚。抑臣病蟄旅邸。晉見雖罕。若其忠愛之忱。銷鑠不得。依依一念。長懸楓宸。每願須臾無死。仰覩聖上德業成就。以興衰撥亂。嘉靖邦國。而今値盛暑。筵講久廢。犬馬微誠。自效無地。臣聞聖人之學。不專在讀書。凡於動靜語默之間。政令施措之際。隨處省察。無往非學。此在殿下益加點檢。一心靡懈而己。伏望勿以停撤視事爲拘。簡其禮數。時接儒臣。務盡延訪之道焉。臣非敢謂聖念。有忽於此。而區區葵忱。自有不能已者。略此尾陳焉。答曰。省疏具悉卿懇。日前疏批。予意罄悉。卿胡不諒。復尋控引之章歟。祗覺予不孚卿之甚也。歉愧無已。夏衣暑劑之送。物不腆也。意在養賢。又何過自讓執歟。疏末云云。言甚好矣。雖爲停講之時。例有召對之規。擬俟朝暮之涼。從近行之爲計。更冀卿之同入筵席也。仍傳曰。此批答。遣史官傳諭于吏曹參判處。
정조 3년
行都承旨兪彦鎬坐。左承旨尹冕東坐。右承旨尹勉升坐直。左副承旨金思穆坐。右副承旨吳載紹坐。同副承旨李奎緯坐直。注書鄭東浚仕一員未差。假注書李尙度仕直。事變假注書兪任柱仕。
정조 3년
仁淑元嬪梓室加漆後。大殿。政院玉堂單子奉慰問安。答曰。知道。
정조 3년
大殿。王大妃殿惠慶宮中宮殿。藥房口傳問安。答曰。知道。
정조 3년
王大妃殿惠慶宮中宮殿。朝廷二品以上六曹堂上大司憲口傳問安。答曰。知道。
정조 3년
金思穆啓曰。合辭方張之時。諫院無詣臺之員。除在外疏批未下。陳疏留院外。正言安廷玹。卽爲牌招。何如。傳曰。允。
정조 3년
又啓曰。正言安廷玹牌招啓辭。允下矣。大司憲李𡊠。當此合辭方張之時。旣入闕中。不爲留待。直爲出去。事甚未安。推考警責。仍卽牌招。何如。傳曰。允。
정조 3년
尹勉升啓曰。守禦使徐命膺。以南漢城堞看審事。今方出去矣。所佩密符。來請還納。何以爲之。敢稟。傳曰。仍佩。
정조 3년
傳于尹冕東曰。身爲差備中官。差備闌入。不能禁斷。事極駭然。當該守門內官。令該府處之。
정조 3년
尹冕東啓曰。卽者奉敎徐龍輔。待敎金勉柱等。謂有館規。陳疏徑出。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 3년
李奎緯啓曰。以檢閱李信祜禁推傳旨。傳曰。罷職。
정조 3년
金思穆啓曰。合辭方張之時。憲府無詣臺之員。事甚未安。持平李濟萬。疏批已下。卽爲牌招。何如。傳曰。允。
정조 3년
注書鄭東浚病。代以李錫夏爲假注書。
정조 3년
尹冕東。以禮曹言啓曰。啓殯以來七月初二日退定事。旣已筵稟矣。原單子中。以此日付標以入之意。敢啓。傳曰。知道。
정조 3년
李奎緯。以園所都監郞廳。以都提調意啓曰。今日巳時量。退壙金井機排設。仍爲穿壙之意。敢啓。傳曰。知道。
정조 3년
尹冕東。以魂宮都監郞廳。以提調意啓曰。魂宮修理及床卓修補祭器鍊正之役。今已完畢。諸色工匠竝放送。魂宮守奉官。自明日爲始。依例直宿之意。敢啓。傳曰。知道。
정조 3년
金思穆。以刑曹言啓曰。保放日官。竝放送事。命下矣。依傳敎。擇日官金喜慶姜熙輔金鼎煥等。竝放送之意。敢啓。傳曰。知道。
정조 3년
持平李濟萬疏曰。伏以邦運不幸。仁淑元嬪。奄忽薨逝。中外驚慟。曷有其極。仍念臣情踪臲卼。念絶榮塗。杜門省愆。分甘溝壑。廼者柏府新命。遽降於暫出郊坰之間。臣聞命悄怳。誠莫知何以得此於聖明也。噫。年前簡通一款。臣則只據兩司通行之例。而惟彼趙德潤之不問僚臺。不頒朝紙。誠非臣意慮之攸及。則其所謬妄。無與於臣。而忽地臺評闖發。聲罪狼籍。旨意甚緊。幸蒙我殿下。天地於臣。曲加庇覆。罰止薄勘。祗今追惟。感涕無從。今於新除。宜卽趨謝。而第臣所遭。非比尋常。則豈可諉以時移事往。揚揚冒出。重自陷於忘廉喪恥之科哉。召牌之下。承應無路。玆敢猥入文字。略暴危懇。伏願聖慈。俯賜矜諒。特許鞶帶之遞。仍降逋慢之誅。以肅朝綱。以安賤分焉。臣旣不以言官自居。不宜拖及他說。而亂臣賊子。人皆誅之。臣亦可以沐浴而請矣。鳴呼。天下之惡。莫極於亂逆。有國之刑。莫嚴於懲討。而四載相持。一味玩愒。如此而其可曰亂逆已討。而刑政能擧乎。恒簡範能之劇逆。而根柢自在。量海翼𨩌之猾賊。而窩窟伊誰。鄭妻之百計射日。龜柱之三罪滔天。釀出萬古天下所未有之許多兇變。梟腸相連於奧處。獍肚自綻於諸供。環東土數千里。凡有血氣者。義不與此兩賊。共戴一天。而尙今近處於城闉。而假息自如。戴頭於海島。而氣熖猶存。三司之簡紙。徒歸文具。喉院之陳啓。亦近例套。殿下歷覧前史。曷嘗有如此討逆。如此義理乎。殿下之導率於群工。風敎萬民者。維義與理。而今於懲討一事。獨抑而閼之。使一區靑丘之大義理。晦而不章。臣愚死罪。竊不能無憾於天地之大也。今日殿下之靳允者。不出於一恩字。而罪之輕者。惡之小者。容或有以恩掩義之道。寧有如彼兩魁之難赦。而有以一恩字容貸者乎。聖人以義而制事。明主以法而割恩。殿下之明聖。何不念及於此。而當斷不斷。伈泄度日。以致天討未伸。乾綱漸解。逆孽層生。民志靡定也。惟願殿下。幡然改圖。廓揮乾斷。逆折奸萌。永淸亂源焉。至若相福之負犯罔赦。而優遊田里。瑩中之疑亂大義。而得保首領。宗集之扺死護逆。而尙遲一問。倫常日斁。典刑益紊。神人之憤。無時可已。亦願殿下。亟降兪音。次第允從焉。答曰。省疏具悉。所陳當留意。爾其勿辭察職。
정조 3년
大司諫林得浩疏曰。伏以臣。本以無似。遭遇聖明。前後歷揚。莫非聖恩。毛髪頂踵。無非造化。每逄除命。感淚自零。欲報之德。昊天罔極。閤門頌祝。不知死所。不意日前。薇垣除旨。遽降於自下邑受暇上京之際。臣雖愚迷。逖違天陛。今已周歲。區區犬馬之忱。豈不欲獲覲耿光。而第臣本末長短。聖鑑之所俯燭。淸朝耳目之任。不待人言。臣固自知其不稱。況是諫長。地望尤別。決非如臣巽軟者。所可堪承。聞命惝怳。五內失守。當此愼簡百僚之日。謬見何爲而至此也。臣於昨夕召牌之下。不敢違傲。隨闕外。欲暴實狀。則門鑰已下。陳章路阻。冒没入肅。粗效義分。而至於仍因蹲冒。若固有之。揆分量才。實所不敢。玆不得不猥陳短章。仰瀆崇嚴。伏惟聖慈。在臣天地也。父母也。俯垂諒察。特命鐫改。以重公器。以安私分焉。臣方乞免之不暇。豈敢以言官自處。而沫血請討。秉彝同得。略此俯陳焉。鳴呼。妖如鄭妻。凶如龜柱。而尙今容貸於覆載之間者。其可曰國有法乎。朝有臣乎。其至妖至凶之跡。昭著布列。綻露無餘。天地之所不容。古今之所未有。宗社之所罔赦。臣民之所共憤。上自公卿大夫。下至皁隷下賤。皆曰此兩賊可殺。雖千剮而萬裂。食肉而寢皮。猶不足以贖其罪。以殿下日月之明。何不念及於此。而閱歲相持。典刑莫施。三司之啓。只煩謄傳。二字之批。徒損國體。亂臣賊子。何所懲畏而顧忌也哉。禮曰風雨霜露無非敎。聖王所以奉天無私。斬殺必當者。乃是刑期無刑之義也。天焉而當其霜露之時。行之以風雨。則此是時氣之反常。故月令曰季冬行春令。則國多痼疾。噫噫。痛矣。君父之讎。尙未殄滅。共戴一天。或偃息於城闉之外。或薄竄於海島之中。比之於天道。有若風雨於霜露之節。其爲反常。實非細故。由此而人心陷溺。世變層生。奇奇怪怪。至妖至凶之逆。無歲無之。天下後世。其將以今日之世。爲何如時。以今日之臣。爲何如人哉。巨魁末滅。禍源自在。宿灰復燃。勢所必至。此輩死中求生之計。將無所不至。未知何樣禍機。闖發於何處。思之及比。自不覺骨顫而心掉。至於福瑩集三賊。乃麟謙之倀鬼。而尙逭三尺之誅。繡啓中諸凶。乃是量𨩌之餘流。而尙稽究覈之擧。竟使此等妖凶之輩。尙此戴頭於天壤之間。人心之憤惋。世道之危懼。倘何如哉。伏願殿下。穆然深思。淵然遠圖。亟正群凶典刑之誅。以伸王章。以快輿憤。杜亂源於將來。措國勢於無疆。是臣刳肝瀝血之誠也。且伏念凶逆餘醜之竄配於絶島者。法意甚嚴。而臣於待罪南邑時。詳察楸子一島之地形。則此島以周回三十里之地。西通珍島之鳥島。東接康津之呂鼠島。南距濟州。其北卽靈岩郡所通之處。而距官門爲陸路百餘里。水路三百餘里。商舶漁船之來往於本島者。可謂四通五達。而其所管領之責。則專屬於靈岩一邑。爲守令者。雖欲伺察動靜。其威令之所及。只在於北一邊。而至於東西南三面。則窺察無策。其爲踈虞。孰甚於此哉。以羅州之黑山島。康津之薪智島言之。或有別將。或有萬戶。一島事情。主管有人。獨於此島而不然。有欠於嚴隄防之意。臣愚見。依他道例。設置別將。斷不可已也。答曰。省疏具悉所陳。當留意。末端事依施。爾其勿察職。